OBK ‘finansier nie’ nuwe SAL(Argieffoto: ANA) Die Openbare Beleggingskorporasie (OBK) het Maandag teruggekap ná berigte en opmerkings die naweek dat geld van die OBK gebruik gaan word vir die finansiering van ŉ 51%-aandeel in die Suid-Afrikaanse Lugdiens (SAL). Pravin Gordhan, minister van openbare ondernemings, het Vrydag aangekondig dat die Takatso-konsortium voortaan ŉ 51%-aandeel in die herleefde SAL sal hê, terwyl die regering ŉ aandeel van 49% sal behou. Takatso bestaan uit Harith, een van die grootste beleggers in Afrika-infrastruktuur – en een met noue bande met die ANC en die OBK, asook Global Airways, ŉ bestaande Suid-Afrikaanse redery. Kort nadat Gordhan die aankondiging oor die nuwe ekwiteitsvennoot gedoen het, het die eerste vrae oor die konsortium begin opduik. Een daarvan was oor die betrokkenheid van Jabu Moloketi, Harith General Partners se voorsitter. Moloketi is ook ŉ voormalige voorsitter van die OBK en was adjunkminister van finansies toe Harith in 2006 aanvangskapitaal van R17 miljoen ontvang het. Die OBK het Maandag egter gesê hy is nie betrokke by die verkryging nie. Dieselfde geld vir enige van die bates wat hy namens sy kliënte bestuur. “Die OBK besit wel 30% van Harith General Partners en sommige persone betrokke by die Takatso-konsortium was vantevore moontlik betrokke by die OBK,” lui ŉ verklaring van die korporasie. Die OBK ontken egter dat Harith of Takatso hom op enige manier by die verkryging van die aandeel in die SAL betrek het. “Hoewel dit ŉ feit is dat die OBK aandele in Harith General Partners het, moet dit duidelik gemaak word dat die OBK nie ŉ lid van die Takatso-konsortium is nie. Ons verstaan dat dit ŉ spesiale voertuig is wat deur Harith General Partners en Global Airways op die been gebring is.” Die OBK hou vol dat hy konsentreer op sy plig om beleggings namens sy kliënte te bestuur.